Þingræður haldnar á Alþingi Íslendinga

Forseti gerði svo látandi grein fyrir kosningunni: Kosning þessi gildir frá þessum degi til 1. dags júlímánaðar 1914. - það er fyrir það tímabil, sem eftir er af kjörtíma Kristjáns dómstjóra Jónssonar, er kosinn var gæzlustjóri af efri deild alþingis 1909, en hefir nú með bréfi dags. 27. f. m. beðið deildina lausnar frá því umboði, sakir breytingar á stöðu sinni, þar sem hann er orðinn ráðherra Íslands. Var þá gengið til kosninga og kosinn: Jón Ólafsson þm. S.-M. með 7 atkv. Samábyrgðarstj. Jón Gunnarss. fékk 6 atk.

Ráðherra (K. J): Eg skal leyfa mér að lesa upp bréf hans hátignar, konungsins, svo hljóðandi: Vér Frederik áttundi, af Guðs náð Danmerkur konungur, Vinda og Gauta, hertogi af Slésvík, Holtsetalandi, Stórmæri, Þéttmerski, Láenborg og Aidenborg. Vér veitum yður með bréfi þessu, sem ráðherra Vorum fyrir land Vort Ísland, vald til þess að samþykkja í Voru nafni, að yfirstandandi alþing megi setu eiga svo lengi sem þörf verður á, þó eigi meira en 4 vikur fram yfir 8 vikna tíma þann, er heimilaður er í 3. gr. stjórnarskipunarlaga 3. okt. 1903 um breytingu á stjórnarskrá um hin sérstaklegu málefni Íslands 5. jan, 1874, og enn fremur vald til þess í Voru nafni, að segja þingi slitið að liðnum hinum lögheimilaða reglulega þingsetutíma, eða síðar á 4 vikna fresti þeim, er áður er nefndur, þegar eigi er lengur þörf á að lengja þingið Ritað á Amalíuborg 25. marz 1911. Undir Vorri konungl. hendi og innsigli. Frederik R. Kristján Jónsson. Til hr. Kristjáns Jónssonar Riddara af Dannebrog Vors ráðherra fyrir Ísland. Með því að störfum þingsins er nú lokið, og með því að tími sá er þinginu er lögleyfður til starfa er liðinn, og enn fremur framlenging sú á þingtímanum, er veitt hefir verið með konungsúrskurði, þá segi eg í nafni og umboði konungs þessu 22. löggjafarþingi Íslendinga slitið. Stóð þá upp 1. kgk. þm. (Júlíus Havsteen) og mælti: „Lengi lifi konungur vor, Frederik hinn áttundi!“ og tók allur þingheimur undir með níföldu húrrahrópi. Leiðrétting. Á 10. og 11. dálki er prentað bréf, sem á inn annarstaðar (er prentað með réttu á d. 1037-1038), og á að falla burt. En á undan málsgreininni á 11. dálki, sem hefst með orðunum : „Úrskurðurinn segir þannig,“ komi: Niðurlagið á bréfi mínu til konungs var svo hljóðandi: At det maatte behage Deres Majestæt allernaadigst at bestemme, at Varigheden af ombemeldte nuværende kongevalgte Medlemmer af Altingets Mandater maa forlænges saaledes, at disse vedblive at fungere til det for Tiden samværende Altings Slutning, omendskjont der forinden maatte være hengaaet 6 Aar ira deres Udnævnelse. Svar konungs er þetta: Indstillingen bifaldes. Amalienborg den 5. April 1911 Frederik R.

Á fimta fundi hins sameinaða alþingis 10. maímán. tók forseti (Skúli Thoroddsen) til máls og mælti á þessa leið: Alþingi hefir alls haft til meðferðar 107 lagafrumvörp, 24 stjórnarfrv., 83 þingmannafrv. Af þessum hafa 16 stjórnarfrv. orðið að lögum og 29 þingmannafrv. Hafa þá alls 45 frv. verið afgreidd sem lög frá þessu alþingi. Enn fremur hafa komið fram 49 þingsályktunartillögur; af þeim hafa 25 verið samþyktar og verið afgreiddar til ráðherra. Ein fyrirspurn til stjórnarinnar hefir verið borin upp og svarað. Af rökstuddum dagskrám hafa 11 komið undir atkvæði. Þó að störf þingsins hafi þannig verið allmikil og tala þeirra mála, sem til umræðu hafa komið, sé há, þá verður þó ekki sagt, að þingið hafi fjallað um mörg stórmál. - Markverðustu gerðir þingsins auk fjárlaganna, eru stofnun háskólans nú á þessu ári, og breyting sú, sem samþykt hefir verið á stjórnarskránni. Með stjórnskrárbreytingunni hefir, meðal annars, verið gerð ráðstöfun til þess, að bæta úr því ranglæti, sem kvenþjóð þessa lands hefir átt við að búa hingað til. Að vísu er það ekki trygt að fullu enn, að sú réttarbót nái fram að ganga, en fyrsta sporið er þó stígið í þá átt, og verður því, án efa, tekið með fögnuði. - Nú eru nýjar þingkosningar fyrir höndum, og vér óskum þess allir af heilum hug, að þær fari á þann hátt, sem verða megi þjóðfélaginu til mestra heilla og farsældar.